Misterieuse muurpapier steur huiskopersDie huis in Blackwood, Adelaide. (Foto: Harcourts Packham) Voornemende huiskopers in Adelaide, Australië, se monde het oopgehang nadat foto’s van ŉ huis in Blackwood op sosiale media die ronde begin doen het. In een van die leë slaapkamers kan ŉ blonde kleuter in ŉ wit nagrok gesien word wat by die deur staan en ŉ teddiebeer vashou. Die figuur is direk op die muurpapier geverf en is glo deur een van die dogters van die vorige eienaars gedoen, het Mirror berig. “Daar was agt meisies wat in die huis grootgemaak is en een van die kinders het dit jare gelede op die muurpapier geverf,” het Peter Jeffrey, eiendomsagent van Harcourts Packham in Australië, gesê. “Ek het die eienaars daaroor uitgevra. Een van hulle het vir my gesê sy kom saam met die huis, maar sy eet nie baie nie.” Jeffrey het gesê dat die figuur op ŉ toegemaakte deur geverf is. “Dit is ŉ soliede, vasgeboute skuifdeur wat lank nie meer gebruik word nie. Ek is nie seker hoekom dit daar is nie.” Die slaapkamer met die geverfde muurpapier. (Foto: Harcourts Packham) Sosialemediagebruikers het vinnig kommentaar op die ongewone kunswerk gelewer. “Ek kan nie agterkom of dit snaaks of vreesaanjaend is nie,” het een geskryf. ŉ Ander het gevra dat die huis afgebrand word, terwyl ŉ derde dit “spookagtig” genoem het. “Nee. Nie vandag nie, Satan,” het een vrou geskerts. Volgens Jeffrey word hulle oorval met e-posse en oproepe van mense wat wil weet of dit nie moontlik ŉ werklike spook is nie. Die drieslaapkamerhuis is al vir 57 jaar in besit van dieselfde eienaars wat onlangs in ŉ versorgingsoord ingetrek het. Die huis sal op 28 November op ŉ veiling verkoop word. Die res van die huis: